'আমেরিকার লজ্জা নেই, কখন কাকে ক্ষমতায় নিয়ে আসে'
আমেরিকার লজ্জা নেই, কখন কাকে ক্ষমতায় নিয়ে আসে – প্রধানমন্ত্রী শেখ হাসিনার এই মন্তব্য দিয়ে শিরোনাম করেছে দৈনিক সমকাল।
খবরে বলা হয়, বিদেশি ষড়যন্ত্রের বিষয়ে আওয়ামী লীগ সভাপতি প্রধানমন্ত্রী শেখ হাসিনা বলেছেন, আমেরিকার লজ্জা নেই, তারা কখন কাকে ক্ষমতায় নিয়ে আসে তার ঠিক নেই। তাদের গোয়েন্দা সাক্ষ্যতেই তারেক জিয়ার সাজা হয়েছে। এরা একজনকে এমন করবে, আবার কখন কাকে পছন্দ করে ক্ষমতায় নিয়ে আসে, তারও ঠিক নেই।
তিনি আরও বলেন, চক্রান্ত এখনও শেষ হয়নি, ষড়যন্ত্র এখনও চলছে। একজন নারী হয়ে আমি পাঁচ পাঁচবার ক্ষমতায় এসেছি, এটা অনেক দেশের পছন্দ না। এ ছাড়া আমাদের ভৌগোলিক অবস্থার কারণে অনেকের নজর আছে আমাদের ওপর।
শনিবার গোপালগঞ্জের টুঙ্গিপাড়া উপজেলা আওয়ামী লীগ কার্যালয়ে নেতাকর্মী, জনপ্রতিনিধি ও সুধীজনের সঙ্গে শুভেচ্ছা এবং মতবিনিময় সভায় এসব কথা বলেন তিনি।
নতুন নির্বাচনের আহবান ছয় সংগঠনের বাংলাদেশের প্রত্যাখ্যান – মানবজমিনের শিরোনাম। সদ্যসমাপ্ত দ্বাদশ জাতীয় সংসদ নির্বাচন প্রতিদ্বন্দ্বিতামূলক হয়নি দাবি করে নিরপেক্ষ সরকারের অধীনে নতুন নির্বাচন দেয়া ও রাজবন্দিদের মুক্তির আহ্বান জানিয়ে যৌথ বিবৃতি দিয়েছে ছয়টি আন্তর্জাতিক সংস্থা।
তবে বাংলাদেশ সরকারের পক্ষ থেকে এমন বিবৃতি প্রত্যাখ্যান করা হয়েছে।
গতকাল সন্ধ্যায় পররাষ্ট্র মন্ত্রণালয় পাল্টা বিবৃতিতে বলেছে, ছয় সংগঠনের যৌথ বিবৃতি অযৌক্তিক, অগ্রহণযোগ্য এবং পক্ষপাতদুষ্ট। দ্বাদশ জাতীয় সংসদ নির্বাচন অবাধ, সুষ্ঠু, বিশ্বাসযোগ্য ও শান্তিপূর্ণ হয়েছে।
নগদ টাকার টানাটানি, লাফিয়ে বাড়ছে সুদ – যুগান্তরের খবর। বিস্তারিত বলা হয় অনিয়ম, দুর্নীতি এবং আস্থাহীনতায় তীব্র তারল্য সংকটে পড়েছে অন্তত এক ডজন ব্যাংক। এর মধ্যে কয়েকটি ব্যাংকের অবস্থা খুবই নাজুক। বাংলাদেশ ব্যাংক ছাড়াও এসব ব্যাংক প্রতিদিন একে অপরের থেকে নগদ টাকা ধার করে চলে। সবল ব্যাংক দুর্বল ব্যাংককে ধার দিয়ে থাকে। আন্তঃব্যাংকের ধারের এই পদ্ধতিতে ব্যাংকিং ভাষায় কলমানি মার্কেট বলা হয়। সে কলমানি মার্কেটে লাফিয়ে বাড়ছে সুদহার।
জানা গেছে, উচ্চ মূল্যস্ফীতি কমাতে সুদহার বাড়ানোকে অন্যতম টুল হিসাবে ব্যবহার করেছে বাংলাদেশ ব্যাংক। সে কারণেই চলতি অর্থবছরের (২০২৩-২৪) শুরু থেকেই সুদহারের সর্বোচ্চ সীমা প্রত্যাহার করা হয়েছে। যার সরাসরি প্রভাব দ্রুত কলমানি মার্কেটেও পড়েছে।
ভোট রাতে হয়েছে জেনে বুঝেও বর্জন করিনি –নির্বাচনে পরাজিত এক স্বতন্ত্র প্রার্থীর বক্তব্য দিয়ে এই শিরোনাম নয়া দিগন্তের।
এতে বলা হয় দ্বাদশ জাতীয় সংসদ নির্বাচনে রংপুর-২ (বদরগঞ্জ-তারাগঞ্জ) আসনের ভোট রাত ৩টার দিকে হয়েছে বলে অভিযোগ করেছেন স্বতন্ত্র প্রার্থী ও কৃষক লীগের কেন্দ্রীয় যুগ্ম সাধারণ সম্পাদক বিশ্বনাথ সরকার ওরফে বিটু। নির্বাচনে পরাজিত হওয়ার পর গতকাল শনিবার বিকেলে বদরগঞ্জের মোস্তফাপুর সরকারপাড়া গ্রামে নিজ বাড়িতে কর্মী সমাবেশে তিনি এ অভিযোগ করেন।
বিশ্বনাথ সরকার বলেন, ‘আমরা পরাজিত হইনি। জোর করে আমাকে পরাজিত করা হয়েছে। প্রশাসন কথা রাখেনি। আমাদের ভোট হয়েছে রাত ৩টার সময়। দুপুরের দিকে অনেকেই আমাকে ভোট বর্জন করতে বলেছিল। আমি করিনি। কারণ, আমি আওয়ামী লীগ করি।'
সুদহার আরো বাড়ানোর ঘোষণা নিয়ে আসছে নতুন মুদ্রানীতি – দৈনিক বণিক বার্তার প্রধান শিরোনাম এটি।
বলা হচ্ছে গত ছয় মাসে দেশে ব্যাংক ঋণের সুদহার প্রায় ৩ শতাংশ বেড়েছে। ৯ থেকে বেড়ে চলতি জানুয়ারিতে ব্যাংক ঋণের সর্বোচ্চ সুদহার উঠেছে ১১ দশমিক ৮৯ শতাংশে। মূল্যস্ফীতি নিয়ন্ত্রণের কথা বলে ঋণের সুদহার বাড়ানো হয়েছিল। যদিও সুদহার বৃদ্ধির প্রভাব মূল্যস্ফীতিতে দেখা যায়নি। সর্বশেষ গত নভেম্বরেও দেশে গড় মূল্যস্ফীতির হার ৯ দশমিক ৪৯ শতাংশ ছিল বলে বাংলাদেশ পরিসংখ্যান ব্যুরোর (বিবিএস) তথ্যে তুলে ধরা হয়েছে।
মূল্যস্ফীতির এ বাড়বাড়ন্ত পরিস্থিতির মধ্যেই চলতি ২০২৩-২৪ অর্থবছরের দ্বিতীয়ার্ধের মুদ্রানীতি ঘোষণার প্রস্তুতি নিয়েছে বাংলাদেশ ব্যাংক। আগামীকাল জানুয়ারি-জুন এ ছয় মাসের মুদ্রানীতি ঘোষণা করা হবে।
ভোটের পর নিত্যপণ্যের বাজারে উত্তাপ – সমকালের শিরোনাম। এতে বলা হয় ভোটের পরই যেন তেতে উঠেছে নিত্যপণ্যের বাজার। চাল আটাসহ বেশিরভাগ পণ্যের দাম বেড়েছে। মাংস ও সবজির দাম বেড়েছে তুলনামূলক বেশি।
এ পরিস্থিতিতে বাজারে গিয়ে হিমশিম খাচ্ছেন ক্রেতা। দাম বাড়ার জন্য চিরাচরিত নিয়মে ব্যবসায়ীরা নানান যুক্তি দাড় করাচ্ছেন। কেউ বলছেন উৎপাদন খরচ বেড়েছে, কেউ বলছেন সরবরাহ কম। আর ভোক্তা বলছেন ব্যবসায়ীরা ইচ্ছেমতো দাম বাড়ালেও সরকারের তদারকি নেই।
সংরক্ষিত নারী আসনে ১০ জন নির্বাচিত হবেন স্বতন্ত্রদের ভোটে – কালের কন্ঠের খবর। এতে বলা হয় দ্বাদশ জাতীয় সংসদের সংরক্ষিত নারী আসনের নির্বাচনী তফসিল চলতি মাসেই ঘোষণা করা হবে। সংসদের প্রথম অধিবেশনে ৫০টি সংরক্ষিত নারী আসনের নির্বাচন অনুষ্ঠিত হবে। দেশের ইতিহাসে এবারই প্রথম সর্বোচ্চসংখ্যক ১০ জন সংরক্ষিত নারী এমপি স্বতন্ত্র সংসদ সদস্যদের ভোটে নির্বাচিত হবেন।
সংশ্লিষ্ট ব্যক্তিরা জানান, দ্বাদশ জাতীয় সংসদের সংরক্ষিত নারী আসনে স্বতন্ত্র জোটের মনোনয়ন পেতেও জোর তদবিরে নেমেছেন আওয়ামী লীগ ও বিভিন্ন সহযোগী সংগঠনের পদধারী, ছাত্রলীগের সাবেক নেত্রী, আইনজীবী, উদ্যোক্তা, উন্নয়ন সংস্থার কর্মকর্তা, শিক্ষক, অভিনেত্রীসহ বিভিন্ন মাধ্যমের তারকারা। এক্ষেত্রে সদ্য সমাপ্ত সংসদের নারী এমপিদের অনেককে বাদ দিয়ে আনা হতে পারে নতুন মুখ।
ফের ভাঙছে জাতীয় পার্টি – মানবজমিনের খবরে বলা হচ্ছে দ্বাদশ সংসদ নির্বাচন ঘিরে দলটিতে তৈরি হওয়া বিভক্তির জেরে দলটির অনেক নেতাকর্মী ঐক্যবদ্ধ হয়েছেন বর্তমান নেতৃত্বের বিরুদ্ধে। তারা চাইছেন দলটির বর্তমান নেতৃত্বের পদত্যাগ।
এজন্য আলটিমেটামও দেয়া হয়েছিল। আলটিমেটাম শেষ হওয়ায় এখন তারা নিজেরাই নেতৃত্ব অপসারণ এবং নতুন নেতৃত্ব তৈরির উদ্যোগ নিচ্ছেন। এই উদ্যোগের অংশ হিসেবে আজ নেতাকর্মীরা সভা আহ্বান করেছেন। এতে কেন্দ্রীয় নেতাদের পাশপাশি সারা দেশ থেকে নেতারা আসবেন। পাশাপাশি নির্বাচনে পরাজিত দলীয় প্রার্থীরাও সভায় অংশ নেবেন। রাজধানীর একটি মিলনায়তনে এই সভা হওয়ার কথা রয়েছে।
জাতীয় নির্বাচনের পর বুধবার এমপিদের শপথ নেয়ার দিন দলীয় কার্যালয়ের সামনে বিক্ষোভ করেন জাতীয় পার্টির নেতাকর্মীরা। তারা দলের চেয়ারম্যান জিএম কাদের ও মহাসচিব মুজিবুল হক চুন্নুর পদত্যাগে ৪৮ ঘণ্টার আলটিমেটাম দেন।
যদিও এই সময়ের মধ্যে শীর্ষ দুই নেতা পদত্যাগ করেননি; বরং ওই সময়ের মধ্যে দলের কো-চেয়ারম্যান কাজী ফিরোজ রশিদ ও প্রেসিডিয়াম সদস্য সুনীল শুভ রায়কে দল থেকে বহিষ্কার করা হয়। এমন শাস্তির মুখে পড়তে পারেন দলের আরও বেশ কয়েকজন নেতা।
16 people die in north as cold wave continue – নিউ এজের খবরে বলা হচ্ছে শনিবার পর্যন্ত সর্বশেষ ২৪ ঘণ্টায় উত্তরের জেলাগুলোতে অন্তত ১৬ জন মারা গিয়েছে ঠাণ্ডাজনিত অসুখ ও পোড়া থেকে, যাদের মধ্যে ৯ জনই শিশু।
মৌসুমের শীতলতম দিনে ১৩ জেলায় শৈত্যপ্রবাহ – ইত্তেফাকের খবর। বলা হচ্ছে প্রতিদিন নামছে তাপমাত্রা। বাড়ছে হাড় কাঁপানো শীতের তীব্রতা। গতকাল ছিল মৌসুমের শীতলতম দিন। মৃদু শৈত্যপ্রবাহ ১৩টি জেলায় বিস্তৃত হলেও গোটা দেশজুড়েই হিমেল হাওয়া আর ভারী কুয়াশায় কনকনে শীত জেঁকে বসেছে। আবহাওয়া অধিদপ্তর জানিয়েছে আজ আরও বাড়তে পারে শীত। বুধবার থেকে সারা দেশে বৃষ্টির সম্ভাবনা।
Cold wave may worsen this week – ডেইলি স্টারের খবরে বলা হচ্ছে বৃহস্পতিবার থেকে বৃষ্টির সম্ভাবনাও আছে। ফলে শৈত্যপ্রবাহ ও ঘন কুয়াশা দুটোই আরও বাড়তে পারে সামনে। আবহাওয়া অধিদপ্তর জানাচ্ছে, “তাপমাত্রা রোববার থেকে বাড়তে শুরু করবে, তবে বুধবার থেকে এটি আবার কমবে কারণ বৃহস্পতি ও শুক্রবার বৃষ্টির সম্ভাবনা আছে।”
বকেয়ার বিপদে বিদ্যুৎ জ্বালানি – দেশ রুপান্তরের প্রধান শিরোনাম। বলা হচ্ছে বিদ্যুতের চাহিদা বেড়ে প্রায় দ্বিগুণ হবে গ্রীষ্মে। তখন দেশে বিদ্যুৎ উৎপাদনের পর্যাপ্ত সক্ষমতা থাকা সত্ত্বেও জ্বালানি সংকটের কারণে নিরন্তর বিদ্যুৎ সরবরাহে বিঘ্ন ঘটতে পারে।
ডলার সংকটের কারণে সেচ মৌসুমে প্রয়োজনীয় ডিজেল সরবরাহ করা নিয়েও অনিশ্চয়তা রয়েছে।
সরকার যদিও বলছে, জ্বালানির সংকট হবে না। সরবরাহ নিরবচ্ছিন্ন রাখতে নানা পদক্ষেপ নেওয়া হয়েছে। তবে বিশেষজ্ঞ ও খাতসংশ্লিষ্টরা ভরসা পাচ্ছেন না। ইতিমধ্যে এখনই দেশের বিভিন্ন স্থানে চরম গ্যাসসংকটের পাশাপাশি কোথাও কোথাও বিদ্যুতের লোডশেডিংও হচ্ছে।
শিক্ষায় বড় চ্যালেঞ্জ নতুন শিক্ষাক্রম বাস্তবায়ন – দৈনিক সংবাদের প্রধান শিরোনাম এটি। বলা হচ্ছে শিক্ষায় এখন বড় চ্যালেঞ্জ নতুন শিক্ষাক্রম বাস্তবায়ন।
গত শিক্ষাবর্ষে প্রথম থেকে নবম শ্রেণি পর্যন্ত সব ধরনের পরীক্ষা বাতিল করা হয়েছে। এই সিদ্ধান্ত গ্রহণে অংশীজনদের মতামত না নেয়ার অভিযোগ রয়েছে।
এ নিয়ে অভিভাবক, শিক্ষাবিদ ও শিক্ষকদের মধ্যে তীব্র অসন্তোষ দেখা দেয়। এই অসন্তোষ লাঘব এবং শিক্ষাক্রমের ওপর অভিভাবকদের আস্থা ফেরানোই এখন শিক্ষা প্রশাসনের বড় চ্যালেঞ্জ হবে বলে মনে করছেন শিক্ষা সংশ্লিষ্ট কর্মকর্তা ও ব্যক্তিরা।

Summary Not Found